ΓΡΑΠΤΗ ΕΡΩΤΗΣΗ E-2462/96 υποβολή: Caroline Jackson (PPE) προς την Επιτροπή (23 Σεπτεμβρίου 1996)

Θέμα: Ελεύθερη κυκλοφορία προϊόντων σοκολάτας

Όσον αφορά τη Γερμανία το 1989 και την Ισπανία το 1990, η Επιτροπή επιβεβαίωσε συγκεκριμένα ότι τα προϊόντα σοκολάτας που περιέχουν φυτικό λίπος διάφορο του βουτύρου κακάο τα οποία παρασκευάζονται και τίθενται σε εμπορία σε ένα κράτος μέλος που επιτρέπει τη χρήση του προϊόντος αυτού, πρέπει να μπορούν να διακινούνται στο σύνολο της Κοινότητας με την αρχική τους ονομασία εφόσον ο καταναλωτής είναι ενήμερος για την παρουσία των λιπών αυτών. Η αρχή αυτή επιβεβαιώθηκε από την Επιτροπή στην πρότασή της για τροποποίηση της οδηγίας 73/241 (COM(95)722) ((EE C 231 της 09.08.1996, σελ. 1 )).

Κατά παράβαση της οδηγίας αυτής ωστόσο, η Ιταλία απαγόρευσε πρόσφατα την εισαγωγή προϊόντων σοκολάτας που περιέχουν φυτικό λίπος προερχόμενο από χώρες που επιτρέπουν τη χρήση του, εκτός εάν τα προϊόντα πωλούνται υπό την ονομασία «υποκατάστατο σοκολάτας».

1. Μπορεί η Επιτροπή να επιβεβαιώσει ότι τα προϊόντα σοκολάτας που περιέχουν φυτικό λίπος διάφορο του βουτύρου κακάο και παρασκευάζονται νόμιμα σε ένα κράτος μέλος επιτρέπεται να κυκλοφορούν ελεύθερα εντός ΕΕ με την αρχική τους ονομασία υπό την προϋπόθεση ότι θα αναγράφεται στη σήμανσή τους ότι περιέχουν φυτικό λίπος;

2. Σε ποιά διαβήματα προέβη η Επιτροπή προκειμένου να εξασφαλίσει ότι η Ιταλία θα σέβεται τις αρχές της ελεύθερης διακίνησης αγαθών και δεν θα δημιουργεί εμπορικούς φραγμούς στο πλαίσιο της Ενιαίας Αγοράς;

Συμπληρωματική απάντηση του κ. Monti εξ ονόματος της Επιτροπής (20 Μαΐου 1997)

Η οδηγία 73/241/ΕΟΚ του Συμβουλίου της 24ης Ιουλίου 1973, περί προσεγγίσεως των νομοθεσιών των κρατών μελών σχετικά με τα προϊόντα του κακάο και της σοκολάτας ((ΕΕ L 228 της 16.8.1973. )) προβλέπει την απαγόρευση πρόσθεσης στα προϊόντα της σοκολάτας λιπαρών ουσιών άλλων από εκείνες που προέρχονται από το γάλα (σημείο 7 α) του παραρτήματος 1. Πάντως, η απαγόρευση αυτή εφαρμόζεται «χωρίς να θίγεται το άρθρο 14, παράγραφος 2, σημείο α». Το άρθρο αυτό προβλέπει ότι η οδηγία «δεν θίγει τις διατάξεις των εθνικών νομοθεσιών [...] δυνάμει των οποίων απαγορεύεται ή επιτρέπεται η προσθήκη [...] φυτικών λιπαρών ουσιών εκτός από το βούτυρο κακάο».

Από πρακτική άποψη, τρία κράτη μέλη (η Δανία, η Ιρλανδία και το Ηνωμένο Βασίλειο) δέχονταν την προσθήκη φυτικών λιπαρών ουσιών εκτός από το βούτυρο κακάο πριν από την έναρξη ισχύος της οδηγίας. Κατά τον τρόπο αυτό τίθεται θέμα σχετικά με την ελεύθερη κυκλοφορία στην υπόλοιπη Κοινότητα των προϊόντων του κακάο και της σοκολάτας που κατασκευάζονται σε αυτά τα κράτη μέλη, με τις ονομασίες που προβλέπονται από την οδηγία (μεταξύ των οποίων, παραδείγματος χάρη, την ονομασία «σοκολάτα»).

Για την Επιτροπή, η απάντηση στην ερώτηση αυτή πρέπει να εμπνέεται από την αρχή της ελεύθερης κυκλοφορίας των εμπορευμάτων. Αυτό απορρέει από το καθήκον να ερμηνεύεται μία οδηγία βάσει των κανόνων της συνθήκης ΕΚ (απόφαση της 9ης Ιουνίου 1992, Ets. Delhaize Frθres και Cie. Le Lion SA κατά Promalvin SA και AGE Bodegas Unidas SA, υπόθεση C-47/90, συλλογή σ. Ι-3669 7 απόφαση της 11ης Ιουλίου 1996, Bristol-Myers Squibb e. a. κατά Paranova, συνεκδικασθείσες υποθέσεις C-427/93, C-429/93 και C-436/93, παράγραφος 27).

Κατ'εφαρμογήν της αρχής αυτής, η Επιτροπή κίνησε τις διαδικασίες επί παραβάσει κατά πολλών κρατών μελών σχετικά με το θέμα στο οποίο αναφέρεται το Αξιότιμο μέλος και προέβη σε αλληλογραφία με ορισμένα κράτη μέλη. Οι επαφές αυτές επέτρεψαν στις περισσότερες περιπτώσεις να αποτραπούν τα εμπόδια στις ενδοκοινοτικές συναλλαγές προϊόντων σοκολάτας. Αυτή τη στιγμή, απορρέει από τις πληροφορίες που διαθέτει η Επιτροπή ότι η σοκολάτα, όπως κατασκευάζεται και τίθεται σε εμπορία νομίμως στα κράτη μέλη που δέχονται τη χρήση ενός περιορισμένου ποσοστού φυτικών λιπαρών πλην του βουτύρου του κακάο δεν συναντά σημαντικά εμπόδια στη θέση σε εμπορία στο σύνολο της κοινοτικής επικράτειας.

Όσον αφορά την κατάσταση στη Ιταλία, υποβλήθηκε στην Επιτροπή καταγγελία εκ μέρους ενός οικονομικού φορέα ο οποίος καταγγέλει τα προβλήματα στα οποία γίνεται μνεία στο πλαίσιο της ερώτησης του Αξιότιμου μέλους. Η Επιτροπή ανέθεσε στο αρμόδιο μέλος της για την εσωτερική αγορά να απευθύνει επιστολή στην Ιταλία για να ζητήσει από το κράτος αυτό να θέσει τέλος στην καταγγελθείσα κατάσταση, με την έγκριση καταλληλότερων μέτρων που θα τηρούν την αρχή της ελεύθερης κυκλοφορίας των εμπορευμάτων, λαμβάνοντας συγχρόνως υπόψη την πρόταση νέας οδηγίας σχετικά με τα προϊόντα του κακάο και της σοκολάτας που αναφέρθηκε από το Αξιότιμο μέλος. Η επιστολή αυτή κοινοποιήθηκε στην Ιταλική Δημοκρατία στις 12 Φεβρουαρίου 1997.